For lidt over 3 uger siden gik flytningen af mit nummer fra min gamle udbyder til TDC igennem. Jeg havde modtaget et simkort i god tid, som skulle have været aktivt. Det skete ifb. med bestilling af TDC TV Mellem-pakken tilbage i september.

Simkortet kom aldrig til at virke. Jeg har stået uden telefonforbindelse lige siden, så jeg har været nødt til at låne telefoner af venner, kollegaer og familie for at kunne komme igennem til TDC og få løst problemet. Desværre hænger TDC's ventetid på ingen måde sammen med, hvor lang tid jeg kan tillade mig at lægge beslag på lånte telefoner, og efter 5 eller 6 opkald nåede jeg aldrig at komme igennem.

I tirsdags tog jeg så ind i en af deres butikker i håb om noget personlig assistance. Da alle medarbejdere selvfølgelig havde travlt med at sælge mobiltelefoner og abonnementer, blev jeg henvist til en servicetelefon, som jo meget belejligt er opstillet i deres butikker. Man skulle tro at dette måske var en mere direkte linje til deres kundeservice, da man jo trods alt står i en butik, fyldt med mennesker, midt i gågaden. Så kan det da ikke været andet end en mindre hastesag.

Men NOPE. Udover at jeg aldrig har prøvet at snakke i en fastnettelefon med så meget støj på linjen, så skulle jeg stadig vente i ualmindelig lang tid for bare at blive betjent. Sjovt som der ikke var noget ventetid overhovedet, da jeg i sin tid ringede og bestilte mit produkt..

Da jeg endelig kommer igennem bliver jeg smidt frem og tilbage mellem afdelingerne i følgende rækkefølge: kundeservice, mobil-afdeling, kundeservice, teknisk afdeling og til sidst kundeservice igen. Jeg har set myretuer med bedre struktur og kommunikation end hvad jeg hidtil har oplevet over telefonen!
3. gang jeg bliver stillet om til kundeservice får jeg besked på at kontakte en medarbejder i butikken, som så skulle give mig et nyt simkort. Jeg fik før det fortalt i telefonen, at deres system for oprettelse af nye simkort var nede, så der kunne godt gå lidt længere tid før mit nye simkort virkede. Normalt ville der gå op til 24 timer, og medarbejderen fortalte mig at der nok ville gå lidt mere end det. Fair nok.

Nu er der gået lidt over 2 døgn, og selvom jeg ikke udelukker at det kan blive aktivt fra imorgen, så tvivler jeg meget stærkt på det. Sidste gang gik der trods alt 3 uger. Så jeg har valgt at tage glæderne på forskud, og lavet en mobbedreng af en anmeldelse herinde. Jeg kan se at svartiden herinde er betydeligt hurtigere end de 10 dage, de lover, hvis man sender en besked til dem via TDC.dk, så jeg håber da på at det sætter skrid i tingene, og at jeg kan få kontakt med en kompetent medarbejder, der evner mere end at sende problemet videre..

Udover hele denne proces, så fik jeg ved bestillingen også ekstra data og tale oven i (bestilt via telefon), som jeg heller ikke kan se skyggen af under TDC's selvbetjening. Lidt en skam at jeg bestilte over telefonen, da jeg dermed ingen dokumentation har på dette overhovedet, så jeg er lidt spændt på om det overhovedet går igennem. Min fortrydelsesret udløb allerede efter 14 dage, så fra TDC's side, kan jeg da godt se, at der ingen grund er til at give mig det med, nu hvor kunden er hevet i land.